32.		Odvolanie proti rozhodnutiu o uložení pokuty
			za porušenie zákona o používaní ERP
(§ 16a a 16b zákona č. 289/2008 Z. z. o používaní ERP)v znení neskorších predpisov)
(§ 72 zákona č. 563/2009 Z. z. o správe daní – daňový poriadok)
Juraj Dohňavský, Laurinská 7, Bytča, IČO, DIČ, IČ DPH
Doporučene
Daňový úrad ŽILINA
Janka Kráľa, 010 01 ŽILINA 
Bytča 13. 3. 2022
Vec: 		Odvolanie proti rozhodnutiu o uložení pokuty za ERP
V súlade s ustanovením § 72 daňového poriadku podávam odvolanie proti rozhodnutiu Daňového úradu Žilina č. 247/210/13232/2012/Br zo dňa 15. 2. 2022, ktorým mi bola uložená pokuta vo výške 330 € (slovom tristotridsať) za zistenie porušenia ustanovení zákona o používaní ERP, že sme v obchodnej jednotke (v predajni potravín) nepoužívali elektronickú registračnú pokladnicu tým, že zamestnanec pri prijatí tržby za predaný tovar nevydal ihneď pokladničný doklad. Pokuta bola uložená podľa § 16b ods. 1 písm. a) zákona o používaní ERP.
Na základe preverenia, či naozaj došlo k nevydaniu pokladničného dokladu ERP, bolo zistené, že ihneď nevydanie pokladničného dokladu bolo spôsobené tým, že práve v tom čase, keď pokladníčka išla blokovať prevzatú tržbu za predaný tovar, musela doplniť pásku do pokladnice, čo trvalo určitý čas a zamestnanec správcu dane nečakal na doplnenie pokladničnej pásky ani na vydanie pokladničného dokladu z pokladnice a toto považoval za nevydanie pokladničného dokladu, o čom spísal aj zápisnicu o miestnom zisťovaní, ktorú menovaná pokladníčka odmietla podpísať.
Na základe uvedených skutočností žiadam o zrušenie vydaného rozhodnutia Daňového úradu Žilina č. 247/210/13232/2012/Br zo dňa 15. 2. 2022 o uložení pokuty za nepoužívanie ERP.
Juraj Dohňanský, v.r.
podnikateľ
Príloha:
1.	Rozhodnutie o uložení pokuty
2.	Kópie dokladov
Poznámka k postupu podania odvolania proti rozhodnutiu o uložení pokuty za zistené porušenia podmienok pri používaní ERP
K § 16a a 16b zákona o používaní ERP:
Ust. § 16a zákona o používaní ERP upravuje správne delikty za porušenie zákona o používaní ERP. 
Ust. § 16b zákona o používaní ERP upravuje výšku pokuty za správne delikty uvedené v § 16a zákona o používaní ERP. 
Podnikateľ sa dopustí správneho deliktu podľa § 16a ods. 1 písm. e) zákona o používaní ERP, keď zaeviduje prijatú tržbu v hotovosti do ERP, ale neodovzdá kupujúcemu pokladničný doklad ihneď po jeho vytlačení ako to upravuje § 8 tohto zákona. 
Za tento správny delikt daňový úrad uloží pokutu podľa § 16b ods. 1 písm. a) zákona o používaní ERP od 330 € do 3 300 €. 
K postupu podania odvolanie podľa § 72 daňového poriadku:
Odsek 1 ustanovuje, že proti rozhodnutiu možno podať odvolanie, ak tento zákon neustanovuje inak alebo ak sa účastník konania odvolania nevzdal písomne alebo ústne do zápisnice.
Odvolanie sa podáva písomne alebo ústne do zápisnice u správcu dane alebo orgánu, ktorého rozhodnutie je odvolaním napadnuté (ďalej len „prvostupňový orgán“).
Odvolanie možno podať do 30 dní odo dňa doručenia rozhodnutia, proti ktorému odvolanie smeruje, ak tento zákon neustanovuje inak; najneskôr do uplynutia tejto lehoty možno podané odvolanie zmeniť alebo doplniť.
Odsek 4 určuje náležitosti odvolania, ktoré musí toto odvolanie obsahovať. Okrem náležitostí podľa § 13 (podpísané osobou, ktorá odvolanie podáva a adresované vecne príslušnému správcovi dane)musí obsahovať aj tieto údaje
a)	označenie prvostupňového orgánu,
b)	číslo rozhodnutia, proti ktorému odvolanie smeruje,
c)	dôvody podania odvolania,
d)	dôkazy preukazujúce odôvodnenosť odvolania, ak sa v odvolaní nenamieta len rozpor s právnymi predpismi; ak je to možné, daňový subjekt predloží aj listinné dôkazy,
e)	navrhované zmeny alebo zrušenie napadnutého rozhodnutia.
Ak podané odvolanie neobsahuje zákonom predpísané náležitosti, prvostupňový orgán postupuje podľa § 13 ods. 8 a 9, t. j. vyzve daňový subjekt na jeho doplnenie v určenej lehote a zároveň ho poučí o následkoch neuposlúchnutia, pričom lehota na odstránenie nedostatkov odvolania nesmie byť kratšia ako 15 dní.
Ak účastník konania vezme odvolanie späť, nemôže podať v tej istej veci nové odvolanie. Oznámenie o späťvzatí odvolania musí byť podané písomne alebo ústne do zápisnice. Za deň späťvzatia odvolania sa považuje deň spísania zápisnice o späťvzatí odvolania alebo deň, keď bolo oznámenie o späťvzatí odvolania doručené správcovi dane. Tým dňom je odvolacie konanie zastavené a rozhodnutie nadobúda právoplatnosť. Ak sú v dobe od podania odvolania do jeho späťvzatia vykonané prvostupňovým orgánom v konaní úkony, späťvzatím odvolania sa nezrušujú a možno ich využiť v ďalšom konaní.
Včas podané odvolanie má odkladný účinok, ak tento zákon neustanovuje inak.
Odvolanie je neprípustné, ak
a)	je podané po určenej lehote,
b)	nie je podané oprávnenou osobou,
c)	smeruje len proti odôvodneniu rozhodnutia.
Podanie nepodlieha povinnosti zaplatiť správny poplatok.